Die Here God het gesê: ‘Dit is nie goed dat die mens alleen is nie. Ek sal vir hom iemand maak wat hom kan help, sy gelyke.’ Daarom het Hy vir die mens 'n vrou gemaak en haar na hom toe gebring. God self het dus die huwelik ingestel.
Die huwelik is onverbreeklik. Van die huweliksband sê die Here Jesus: 'Wat God dan saamgevoeg het, mag 'n mens nie skei nie.' Hy leer ons dat dit God se wil is dat die huwelik alleen deur die dood ontbind mag word.
In die beproewings en teëspoed wat op aarde en ook in die huwelik voorkom, wil God ook sy seën en hulp skenk. U moet in u harte seker wees van God se hulp en in die vertroue lewe dat Hy sy bystand aan u wil verleen, selfs wanneer u dit glad nie verwag nie.
Ek verklaar dat N en N hier teenwoordig, regtens getroud is. Mag die Vader van alle barmhartigheid wat u deur sy genade tot hierdie huwelik geroep het, u met opregte liefde en trou verbind en u sy seën gee.